ELCEN i-a transmis Primarului Gabriela Firea o plângere prealabilă prin care solicită plata unei sume de 294 de milioane de lei din care fac parte plățile restante din decembrie 2019, ianuarie 2020 și plata în avans a subvenției pentru februarie, potrivit documentului consultat de Mediafax.

”Solicităm Municipiului București cu sediul in Bucuresti, b-dul Regina Elisabeta nr. 47, sector 2, prin Primarul General Gabriela Firea, în conformitate cu prevederile art. 51 , alin. (3) din OUG 36/2006 și prevederile art. 3, coroborat cu prevederile art. 7 din Convenția de justificare a avansurilor nr. 1/2019, a cărei încheiere a fost aprobată prin Hotărârea Consiliului General al Municipiului București nr. 626/2019 din data de 14.11.2019, să îsi îndeplinească obligația de a vira în avans subvenția pentru acoperirea diferenței dintre prețul de producere, transport, distribuție și furnizare a energiei termice livrate populației și prețul local al energiei termice facturate populației Municipiului București, direct în contul SNGN ROMGAZ S.A. Mediaș în valoare de 294.347.300, 43 lei”, prevede documentul.

Potrivit actului, suma este „compusă din suma de 104.258.746,91 lei pentru luna decembrie 2019, 106.315.578,61 lei pentru luna ianuarie 2020 și suma de 84.772.972,91 lei pentru luna februarie 2020, reprezentând estimarea contravalorii gazelor naturale necesare furnizării de energie termică populației Municipiului București , pentru perioada decembrie 2019 –februarie 2020”.

Ministrul Economiei, Energiei și Mediului de Afaceri Virgil Popescu a anunțat joi, că ELCEN a emis o somație către Termoenergetica, aflată în subordinea Primăriei Capitalei, pentru plata, în termen de 15 zile, a 169 de milioane de lei, factura pe decembrie, potrivit unui comunicat de presă remis la acel moment.

Editor web: Liviu Cojan